ทำไม บางสายการบิน ถึงขายตั๋ว เกินจำนวนที่นั่ง ?
ทำไม บางสายการบิน ถึงขายตั๋วเกินจำนวนที่นั่ง ?   ลงทุนแมนจะเล่าให้ฟัง
26 ม.ค. 2566

ทำไม บางสายการบิน ถึงขายตั๋ว เกินจำนวนที่นั่ง ? /โดย ลงทุนแมน
หลายคนอาจเคยเจอประสบการณ์ ซื้อตั๋วเครื่องบินเรียบร้อยแล้ว แต่พอถึงเวลาบินจริง กลับถูกขอให้เปลี่ยนเที่ยวบิน
ซึ่งหลายครั้ง เรื่องนี้ก็ได้สร้างความรู้สึกเชิงลบต่อแบรนด์สายการบินนั้น ๆ
โดยสาเหตุส่วนหนึ่งของเรื่องนี้มาจากการ “Overselling” หรือการที่สายการบิน ขายตั๋วโดยสารเกินจำนวนที่นั่ง ที่รองรับได้ของเที่ยวบิน
แล้วทำไม บางสายการบิน ถึงขายตั๋วเกินจำนวนที่นั่ง ?  
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
Overselling คือการที่ธุรกิจขายการบริการ เกินกว่ากำลังของธุรกิจที่จะสามารถให้บริการได้
พบได้ในธุรกิจ ที่มักจะมีการเปิดให้ลูกค้าจองใช้บริการล่วงหน้าได้ เช่น ธุรกิจสายการบิน ธุรกิจคอนเสิร์ต เป็นต้น
โดยปกติแล้ว ธุรกิจที่ทำ Overselling มักจะเป็นธุรกิจที่มีค่าใช้จ่ายเป็นต้นทุนคงที่สูง
- ธุรกิจสายการบิน เช่น ค่าเช่าเครื่องบิน ค่าน้ำมัน ค่าจ้างพนักงาน ค่าบริการสนามบิน
- ธุรกิจคอนเสิร์ต เช่น ค่าเช่าหรือค่าบริการสถานที่ ค่าจ้างพนักงาน ค่าตัวศิลปิน
ซึ่งต้นทุนคงที่เป็นสิ่งที่ต้องจ่ายออกไปอยู่ดี ไม่ว่าจำนวนลูกค้าจะมากหรือน้อยก็ตาม  
ดังนั้น ธุรกิจจึงต้องหาวิธีที่จะใช้ประโยชน์จากต้นทุนคงที่ให้สูงที่สุด
อย่างกรณีของสายการบินนั้น แม้ว่าเที่ยวบินจะมีการจองเต็มก็ตาม แต่ก็มักจะมีผู้โดยสารมาใช้บริการจริง ไม่เต็มเที่ยวบินอยู่ดี ทำให้เกิดที่นั่งว่าง
ซึ่งบางสายการบินมองว่า ที่ว่างนั้น ๆ สามารถขายได้
โดยสายการบินจะทำการเก็บสถิติจากเที่ยวบินในอดีต เพื่อดูว่า ควรเปิดให้จองที่นั่งเกินจากที่รองรับได้มากน้อยแค่ไหน
หากเที่ยวบินไหนคาดการณ์ผิดพลาด ผู้โดยสารกลับมาใช้บริการเต็มเที่ยวบิน
สายการบินก็มักจะหาผู้โดยสาร ที่สามารถเลื่อนเวลาเดินทางได้ และยื่นข้อเสนอให้เดินทางด้วยเที่ยวบินอื่นแทน โดยอาจให้เป็นส่วนลด หรือที่นั่งระดับชั้นสูงขึ้น
หรืออย่างธุรกิจจัดคอนเสิร์ต ก็มักจะเปิดจองตั๋วเกินกว่าจำนวนที่จะรับได้จริงเช่นกัน โดยเฉพาะตั๋วคอนเสิร์ตประเภทยืน
เพราะลูกค้าที่เป็นผู้ร่วมงาน มักไม่รู้ว่ามีคนมาเกินจากที่เปิดจองไว้นั่นเอง
นอกจากนี้ ในบางธุรกิจ อาจมีการ Overselling แบบเนียน ๆ อย่างเช่น ฟิตเนส ที่มีขนาดไม่ใหญ่มากที่มักจะรับลูกค้าใหม่เรื่อย ๆ 
เพราะคิดว่า ลูกค้าไม่ได้มาใช้บริการ ในช่วงเวลาเดียวกัน
สรุปแล้วเหตุผลหลัก ๆ ของการ Overselling ก็คือ
- ต้องการใช้ทรัพยากรให้คุ้มค่ามากที่สุด
- ลดต้นทุนคงที่ต่อหน่วยลง เพื่อสร้างกำไรให้ได้มากที่สุด
อย่างไรก็ตาม การ Overselling นั้น ก็มีความเสี่ยงไม่น้อย เพราะถ้าหากมีการบริหารจัดการที่ไม่ดี อาจทำให้ลูกค้าเกิดความรู้สึกในแง่ลบกับแบรนด์นั้น ๆ ได้เหมือนกัน..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-